*****

ΚΑΝΟΝΙΣΜΟΣ (ΕΟΚ) αριθ. 18/83 ΤΗΣ ΕΠΙΤΡΟΠΗΣ

της 5ης Ιανουαρίου 1983

περί τροποποιήσεως του κανονισμού (ΕΟΚ) αριθ. 2254/82 που αφορά τις διαδικασίες μεταβίβασης του αποκορυφωμένου γάλακτος σε σκόνη στον ιταλικό οργανισμό παρέμβασης από τους οργανισμούς παρέμβασης των άλλων Κρατών μελών

Η ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,

Έχοντας υπόψη:

τη συνθήκη για την ίδρυση της Ευρωπαϊκής Οικονομικής Κοινότητας,

τον κανονισμό (ΕΟΚ) αριθ. 804/68 του Συμβουλίου της 27ης Ιουνίου 1968 περί κοινής οργανώσεως της αγοράς στον τομέα του γάλακτος και των γαλακτοκομικών προϊόντων (1), όπως τροποποιήθηκε τελευταία με τον κανονισμό (ΕΟΚ) αριθ. 1183/82 (2), και ιδίως το άρθρο 7 παράγραφος 5,

τον κανονισμό (ΕΟΚ) αριθ. 2099/82 του Συμβουλίου της 20ής Ιουλίου 1982 που αφορά τη μεταφορά του αποκορυφωμένου γάλακτος σε σκόνη στον ιταλικό οργανισμό παρέμβασης από τους οργανισμούς παρέμβασης άλλων Κρατών μελών (3), όπως τροποποιήθηκε τελευταία από τον κανονισμό (ΕΟΚ) αριθ. 3514/82 (4), και ιδίως το άρθρο 1 παράγραφος 3,

Εκτιμώντας:

ότι ο κανονισμός (ΕΟΚ) αριθ. 2254/82 της Επιτροπής (5), όπως τροποποιήθηκε από τον κανονισμό (ΕΟΚ) αριθ. 2458/82 (6), προβλέπει τις λεπτομέρειες εφαρμογής της διάθεσης στον ιταλικό οργανισμό παρέμβασης 10 000 τόνων αποκορυφωμένου γάλακτος σε σκόνη που κατακρατείται από τους οργανισμούς παρέμβασης των άλλων Κρατών μελών με σκοπό να χρησιμοποιηθεί για τη διατροφή ζώων εκτός των νεαρών μοσχαριών· ότι ο κανονισμός αυτός προβλέπει ότι η μεταβίβαση θα πραγματοποιηθεί από τον γερμανικό οργανισμό παρέμβασης·

ότι με τον κανονισμό του Συμβουλίου (ΕΟΚ) αριθ. 3514/82 τροποποιήθηκε η προθεσμία για την πραγματοποίηση της μεταβίβασης του αποκορυφωμένου γάλακτος σε σκόνη· ότι, εξαιτίας αυτής της τροποποίησης, πρέπει να προσαρμοστεί το κείμενο του κανονισμού της Επιτροπής·

ότι η καταβολή του ποσού των εξόδων μεταφοράς εξαρτάται από την παρουσίαση ορισμένων εγγράφων που αποτελούν απόδειξη της καλής εκτέλεσης της μεταφοράς· ότι η πείρα που αποκτήθηκε καθιστά φανερό ότι τα ίδια αποδεικτικά στοιχεία μπορούν να προσκομίζονται με απλοποίηση των διοικητικών διαδικασιών· ότι πρέπει, επομένως, να γίνουν αυτές οι τροποποιήσεις·

ότι τα μέτρα που προβλέπονται στον παρόντα κανονισμό είναι σύμφωνα με τη γνώμη της Επιτροπής Διαχειρίσεως Γάλακτος και Γαλακτοκομικών Προϊόντων,

ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:

Άρθρο 1

Ο κανονισμός (ΕΟΚ) αριθ. 2254/82 τροποποιείται ως εξής:

1. Στο άρθρο 1 παράγραφος 2, η ημερομηνία «1η Οκτωβρίου 1982» αντικαθίσταται από την ημερομηνία «1η Απριλίου 1983».

2. Στο άρθρο 3 παράγραφος 2, το κείμενο της περίπτωσης β) αντικαθίσταται από το εξής κείμενο:

«β) πιστοποιητικό παραλαβής του αποκορυφωμένου γάλακτος σε σκόνη από κάθε αποθήκη προορισμού, που επιβεβαιώνεται από τον ιταλικό οργανισμό παρέμβασης».

3. Στο άρθρο 3 παράγραφος 2, το κείμενο της περίπτωσης στ) καταργείται.

Άρθρο 2

Ο παρών κανονισμός αρχίζει να ισχύει την τρίτη ημέρα από τη δημοσίευσή του στην Επίσημη Εφημερίδα των Ευρωπαϊκών Κοινοτήτων.

Εφαρμόζεται από την 1η Ιανουαρίου 1983.

Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε Κράτος μέλος.

Έγινε στις Βρυξέλλες, στις 5 Ιανουαρίου 1983.

Για την Επιτροπή

Poul DALSAGER

Μέλος της Επιτροπής

(1) ΕΕ αριθ. L 148 της 28. 6. 1968, σ. 13.

(2) ΕΕ αριθ. L 140 της 20. 5. 1982, σ. 1.

(3) ΕΕ αριθ. L 223 της 31. 7. 1982, σ. 1.

(4) ΕΕ αριθ. L 369 της 29. 12. 1982, σ. 1.

(5) ΕΕ αριθ. L 240 της 14. 8. 1982, σ. 9.

(6) ΕΕ αριθ. L 262 της 10. 9. 1982, σ. 26.